《观申公山水》
宋代·黄希旦

申公山水老更狂，耽耽巨耳双瞳方。生涯秃笔数千管，欲与造化争毫芒。

长烟三素挂四壁，经营指点何安详。凝神净虑偶得意，一洒混沌开玄黄。

须臾三才及万类，迤逦笔下分低昂。水寒石瘦老木怪，蒹葭岸占天苍苍。

伊馀本是山间叟，对此直欲乘风翔。咫尺杳然数万里，直疑跳入壶中藏。

作者简介：宋邵武人，一名晞，字姬仲，自号支离子。入九龙观为道士。神宗熙宁中召至京师，典太乙宫事。病卒，年四十二。有《支离集》、《竹堂集》。